Улуғ мақсадга элтувчи йўл | Ўзбекистон Халқ демократик партияси\n2021-01-20 11:01:21 1066\nЖаҳонда кечаётган коронавирус пандемияси бутун инсоният олдига кутилмаган синовларни қўяётган бир пайтда, глобал офатнинг иккинчи ва учунчи тўлқиларини бошидан кечираётган давлатлар яқин келажакда уларни қандай тўсиқлар кутиб турганлигини англашга қийналиб турган бир ҳолатда Президентимизнинг Олий Мажлисга йўллаган Мурожаатномаси Ўзбекистон халқи учун мамлакат истиқболини аниқ тасаввур қилиш имконини берадиган воқеа бўлди.\nМурожаатномада ижтимоий ва иқтисодий ҳаётимизнинг деярлик барча жабҳаларини қамраб олган ҳолда нафақат 2021 йил учун вазифалар, шунингдек яқин 5-10 йил ичида энг устувор йўналишларда эришишимиз лозим бўлган мақсадлар белгилаб берилди. Ўзбекистон ўз олдига Учинчи Ренессанс пойдеворини барпо этишдек улуғ мақсадни қўйиши яқин йиллар ичида нафақат илм, фан ва технологияларни ривожлантиришни, балки иқтисодиётнинг барча жабҳаларини ҳам замонавийлаштиришни кўзда тутмоқда. Шу нуқтаи назардан ушбу Мурожаатномани стратегик аҳамиятга эга бўлган хужжат сифатида қабул қилишимиз табиийдир. Чунки, Президентимиз олға сурган ғоя – “Учунчи Ренессанс асосларини яратиш” – яқин келажакда амалга оширилиши лозим булган барча стратегик вазифаларнинг бош мақсади бўлиб қолади.\nИмкониятлар самараси уйғунликда\nПандемия жаҳон иқтисодиётига миллиард-миллиард доллар зарар етказиб турган бир пайтда бундай улуғвор мақсад ва вазифаларни олдимизга қўйишда қанчалик даражада асос бор? Учинчи Ренессанс учун муҳит ва шароитларни қандай яратамиз? Бу саволларга жавоб топиш учун кейинги тўрт йил, айниқса ўтган синовли 2020 йилда Президент бошчилигида Ўзбек халқи босиб ўтган йўл ва ошиб ўтилган довонларни синчиклаб урганишимиз керак.\nСиновли 2020 йилда халқимиз учун кутилмаган ташвиш ва мураккаб муаммолар, Бухоро ва Сардобада юз берган табиий ва техноген офатлар, пандемиянинг салбий таъсири ва оқибатлари шароитида аҳолининг соғлигини сақлаш, энг заиф аҳоли қатламини ижтимоий ҳимоя қилишда, Президентимиз таъбири билан айтганда, халқимиз букилмас ирода ва матонат кўрсатди.\nМана шундай бир шароитда Ўзбекистонда, давлатимиз раҳбари бошчилигида жараёнларни тезкор бошқара оладиган тизим шаклланди, десак муболаға бўлмайди. Давлатимиз раҳбарининг пандемиянинг Ўзбекистонга таъсири бошлангандан буён қабул қилган фармон ва қарорлари, тадбиркорларга тақдим этилаётган кўплаб имтиёз ва преференциялар, нафақат йирик корхоналар, шунингдек энг кичик бизнес субъектларининг ҳам фаоллигини сақлаб қолишга қаратилган чора ва тадбирлар ўзининг кутилган натижаларини бера бошлади. Ўтган йилги синовларга қарамасдан, Ўзбекистон дунёнинг саноқли давлатлари қаторида ижобий ўсиш суръатларини сақлаб қолди.\nПандемияга қарамасдан Ўзбекистонда ислохотлар ва бунёдкорлик ишлари давом эттирилди. 2020 йилда республикамизда 200 га яқин йирик, минглаб кичик ва ўрта корхоналар ҳамда инфратузилма объектлари барпо этилди. Давлат активларидан самарали фойдаланиш ҳамда хусусийлаштириш борасида ўн йиллаб кечиктириб келинаётган ислоҳотларга Президентимиз ташаббуси билан кенг йўл очиб берилди.\nЧет эллик ҳамкорлар ҳамда ҳалқаро молия ташкилотлари томонидан Ўзбекистонда амалга оширилаётган ислоҳотларга ишонч борган сари ортиб бормоқда. Бунинг тасдиғи сифатида Европа Иттифоқи тузилмалари томонидан мамлакатимизга кенгайтирилган савдо преференциялари – “GSP+” тизимини тақдим этилишини келтириш мумкин. Бундан ташқари Ўзбекистон ўтган йилда халқаро молия бозорларига чиқиш имкониятларини янада оширди. Президентимиз мурожаатномада эътироф этганларидек “Биргина энергетика соҳасида хорижий инвесторлар билан давлат-хусусий шериклик асосида 6 та янги электр станциясини барпо этиш ишлари бошланди. Уларнинг умумий қиймати 2 миллиард доллар бўлиб, 2 минг 700 мегаватт қувватга эга”.\nЯна бир муҳим жиҳат, пандемия шароитида аҳолини ижтимоий ҳимоя қилишда жаҳон тажрибасида ҳеч бир аналоги бўлмаган тизим жорий қилинди. Бунинг учун, бундан 4-5 йил олдин тилга олиш ҳам мумкин бўлмаган, аҳолининг муайян қатлами ўртасида камбағаллик мавжудлиги тан олиниб, уни қисқартириш бўйича кенг қамровли ишлар амалга оширилди. Ҳар бир маҳаллада эҳтиёжманд оилалар, аёллар ва ёшлар билан манзилли ишлаш бўйича мутлақо янги – “темир дафтар” тизими жорий этилди. Бундан ташқари, тадбиркорликни қўллаб қувватлаш мақсадида солиқ имтиёзлари, имтиёзли кредит ва субсидиялар ажратилди.\nУмуман олганда, пандемия шароитида аҳолини ижтимоий қўллаб қувватлаш ҳамда иқтисодиётда тадбиркорлик фаоллигини сақлаб қолиш сиёсати давлат ва бизнес имкониятларини самарали уйғунлаштира олди. Давлатимиз раҳбарининг “Пандемиядан кучли булиб чикишнинг бирдан бир йули - кичик бизнес ва тадбиркорликка кулай муҳит яратиш” деб айтган сўзлари амалда ўз исботини топди.\nИқтисодий ўсишда тўсиқлар қандай бартараф этилади?\nЯқинда Жаҳон Банкининг 2021 йил учун жаҳон иқтисодиётининг истиқболларига оид шарҳи эълон қилинди. Унга кўра, Европа давлатларида кузатилаётган пандемиянинг навбатдаги тўлқини минтақа иқтисодиётида ишбилармонлик фаоллиги ошишига тўсқинлик қилишини ҳисобга олган ҳолда Марказий Европа давлатларида йиллик иқтисодий ўсиш 3,6 фоиз, Шарқий Европа давлатларида эса 1,3 фоизни ташкил қилади. Шу жумладан Россия Федерациясида ўсиш 2,6 фоизни ташкил қилиши кутилмоқда. Европа ва Марказий Осиё давлатларини биргаликда қараганда энг юқори ўсиш суръатлари Туркия ва Ўзбекистонда 4,3-4,5 фоиз атрофида кузатилиши эътироф этилган.\nЖаҳон банкининг Ўзбекистонда жорий йилда иқтисодий ўсиш имкониятларини нисбатан юқори баҳолаётганлиги бежиз эмас. Чунки кейинги тўрт йилда иқтисодиётимиз очиқликка юз тутди, демократик ислоҳотлар билан бирга иқтисодиётнинг барча жабҳаларига бозор механизмларини жорий этиш борасида жиддий қадамлар ташланди. Шу туфайли ҳам Президентимиз ўз мурожаатида “Эндиги вазифа – чуқур таркибий ислоҳотлар орқали узоқ муддатли барқарор ўсишнинг пойдеворини яратишдан иборат” деб бежиз айтмадилар.\nТаркибий ислоҳотлар асосини нафақат тармоқларнинг иқтисодиётдаги таркибини ўзгартириш ҳамда илмга асосланган юқори қўшимча қиймат яратувчи соҳаларни ривожлантириш, шунингдек хусусий мулк улушини кескин оширишни назарда тутувчи трансформацион жараёнларни жадаллаштиришга қаратилган тизимли чора-тадбирлар ташкил этади. Чунки давлат улуши сақланиб қолаётган айрим тармоқлар ва корхоналарда бозор механизмларига ўтишнинг кечикаётганлиги туфайли уларда илғор технологияларни жорий этиш, меҳнат унумдорлигини ошириш, хусусий капитални фаол жалб қилишга интилиш суст даражада қолмоқда. Натижада ушбу корхоналар бозор шароитида рақобат нима эканлигини ҳанузгача билмасдан фаолият кўрсатаётганлиги ҳеч кимга сир эмас. Ушбу ҳолатга чек қўйиш мақсадида ўтган йили Президентимизнинг махсус фармони билан давлат иштирокидаги корхоналарни ислоҳ қилишни жадаллаштириш ҳамда давлат активларини хусусийлаштиришга оид чора-тадбирлар белгиланган эди. Унга кўра 2021 йилда стратегик аҳамиятга эга бўлган 32 та йирик корхона ва тармоқни трансформация қилиш ишлари амалга оширилади. Умуман олганда, мурожаатномада қайд этилишича, давлат улуши бўлган корхоналар сони, келгуси икки йилда камида 3 баробар қисқартирилади.\nДавлат компанияларини трансформация қилишни жадаллаштириш, давлат активларидан самарали фойдаланишда замонавий бошқарув усуллари, очиқлик, шаффофлик ва бозор тамойилларини жадал жорий этиш, ислоҳотлар жараёнида хусусий капитал иштироки учун кенгроқ имкониятлар яратиш, иқтисодиётда рақобат муҳитини янада яхшилаш янги бошланган йилда иқтисодий ўсишга тўсиқ бўлаётган омилларни бартараф этишга хизмат қилади.\nМолия бозорида трансформация жараёнлари\nТаркибий ислоҳотларнинг яна бир йўналиши сифатида Банклар фаолиятини молия бозорининг замонавий талабларига мослаш, ушбу соҳада давлатнинг иқтисодиётдаги иштирокини камайтириш Мурожаатномада муҳим вазифа сифатида қўйилди. 2021 йилда “Саноатқурилишбанк”, “Асака банк”, “Ипотека банк”, “Алоқа банк”, “Турон банк” ҳамда “Қишлоқ қурилиш банк”ни хусусийлаштиришга тайёрлаш ҳамда камида битта йирик банкдаги давлат улушини стратегик инвесторларга тўлиқ сотиш маслаласи қўйилди. Шунингдек банклар фаолиятида рақамли технологияларни кенг жорий этиш ҳамда рақамлаштирилган банк хизматлари турларини кенгайтириш ушбу соҳани ривожлантиришнинг эътибор марказида бўлиши таъкидланди.\nМолия бозорида давлат активларини очиқ-ошкора ва самарали сотиш масаласи ҳам 2021 йил учун мўлжалланган муҳим вазифалардан бири сифатида Мурожаатномада келтирилган. Шу ўринда, молия бозорининг асосий қисмларидан бири бўлган капитал бозорини Ўзбекистонда ривожлантириш иқтисодиётдаги трансформацияни амалга оширишда муҳим аҳамият касб этади.\nКейинги тўрт йил давомида мамлакатимизда капитал бозорини ривожлантириш орқали иқтисодиётнинг реал секторига узоқ муддатли ва тўғридан-тўғри, шу жумладан хорижий инвестицияларни жалб этиш, қимматли қоғозлар бозоридаги профессионал фаолиятни ривожлантириш ва янги молиявий инструментлар жорий этиш орқали иқтисодиётда фаол инвестиция сиёсатини олиб боришга қаратилган қарорлар қабул қилиниб, аниқ вазифалар белгиланган эди.\nШу билан бирга, айни пайтда капитал бозорида қимматли қоғозларни жойлаштирилиш, қимматли қоғозлар бозоридаги профессионал фаолиятни ривожлантириш, маҳаллий фонд биржасини чет эл фонд биржаларига интеграция қилиш, ҳорижий эмитентлар қимматли қоғозларини Ўзбекистон резидентлари томонидан ҳарид қилиш имкониятлари ҳамда аҳолининг капитал бозоридаги иштироки масалалари урганилганда ушбу соҳани самарали ривожлантиришга тўсиқ бўлаётган бир қанча масалалар мавжудлиги кўзга ташланмоқда. Жумладан, хорижий андеррайтерлар иштирокида давлат корхоналари томонидан облигацияларнинг асосан чет элда чиқарилиши маҳаллий капитал бозори ва унинг иштирокчилари фаолиятини ривожлантиришга салбий таъсир кўрсатмоқда. Бундан ташқари давлат облигацияларининг ликвидли иккиламчи бозорининг шаклланмаганлиги жисмоний шахслар ва норезидентлар томонидан давлат облигацияларини сотиб олиш имкониятини чеклаб қўймоқда. Натижада Ўзбекистонда капитал бозоринининг бугунги ривожланиш ҳолати молия секторининг бошқа иштирокчилари, хусусан банк ва суғурта бозорларига нисбатан суст даражада қолмоқда. Бундай ҳолатда мамлакатда тўлақонли монетар сиёсатни амалга оширишнинг имкони бўлмайди. Айни пайтда Ўзбекистон фонд бозорининг капиталлашуви ялпи ички махсулотга нисбатан 1 фоизни ташкил қилган ҳолда, бу кўрсаткич Қозоғистонда 22 фоиз, Россияда 35 фоиз, Хитойда 46 фоиз, Жанубий Кореяда 87 фоиз, Малайзияда 112 фоиз ва АҚШ да 149 фоиз ни ташкил қилмоқда.\nШу ўринда, Молия бозорида рақобатни ошириш мақсадида “Капитал бозори тўғрисида” ҳамда “Банк бўлмаган кредит ташкилотлари тўғрисида”ги қонунларнинг қабул қилиниши юқорида келтирилган муаммоларни бартараф этишда муҳим аҳамият касб этади.\nТадбиркорга қандай шароит яратилади?\nУшбу Мурожаатнома тадбиркорликка шароит яратиб бериш масаласига тизимли ёндашуви билан ажралиб турибди. Чунки “шароит” деганда кўз олдимизга энг аввало электр, газ, сув таъминоти, йул, кредит билан боглик масалалар келади. Шу ўринда, Мурожаатномада тадбиркорликни ривожлантириш борасида қўйилган вазифалар мазмунан ва сифат жиҳатидан аввалгиларидан фарқ қилмоқда. Яъни ишбилармонларнинг ҳақ-ҳуқуқлари, айниқса, хусусий мулк дахлсизлигини давлат органлари тизимидаги раҳбар ва мутасаддилар томонидан бузилганда уларни маъмурий жавобгарликка тортиш бўйича Бизнес-омбудсманга қўшимча ваколат берилмоқда. Тадбиркорлик фаолиятини лицензиялаш ва рухсатнома турларини кескин қисқартириш, айримлари бўйича эса тартиб-қоидаларни соддалаштириш, шунингдек тадбиркорлик субъектларида текширишлар ўтказишга бундан 4 йил олдин эълон қилган мораторийни яна бир йилга узайтириш кўзда тутилмоқда. Шу билан бирга, бозорда тенг рақобат муҳитини яратиш мақсадида “яширин иқтисодиёт”ни қисқартиришга қаратилган механизмлар жорий этилади. Бундан ташқари, тадбиркорликни молиявий қўллаб-қувватлаш борасидаги ишларнинг қамрови анча кенгайтирилади.\nЮқорида келтирилган тадбирларнинг самарали амалга оширилишини таъминлаш мақсадида Давлатимиз раҳбари томонидан Мурожаатномада тадбиркорлик фаолияти билан боғлиқ бўлгаан 5 мингга яқин норматив-ҳуқуқий ҳужжатларни қайта кўриб чиқиш, уларнинг сонини кескин қисқартириш мақсадида Тадбиркорлик кодексини ишлаб чиқиш вазифаси қўйилди. Ушбу вазифанинг тўла-тўкис амалга оширилиши тадбиркорлик субъектларининг эркин фаолият олиб бориши, энг муҳими ўзини-ўзи ташкиллаштириши, ривожлантириши ва мувофиқлаштириб бориш имкониятига эга бўлиши учун тизимлаштирилган қонуний асосларни тақдим этади.\nМурожаатномада 2020 йилда иқтисодий ислоҳотларнинг пировард мақсади камбағалликни қисқартириш ва аҳоли фаровонлигини ошириш эканлиги ва унга ҳамма учун тенг имконият яратадиган (инклюзив) юқори иқтисодий ўсиш ҳисобига эришилиши аниқ асослаб берилди. Камбағалликни қисқартириш борасида ҳудудлардаги ҳақиқий ҳолатга баҳо бериш, амалга оширилаётган ишлар ижросини назорат қилиш Олий Мажлис палаталари ва маҳаллий Кенгашларнинг диққат марказида бўлиши лозимлиги кўрсатиб ўтилди.\nШу ўринда айтиш жоизки, 2021 йил учун вазифалар, шунингдек яқин 5-10 йил ичида эришишимиз лозим бўлган стратегик мақсадлар Учинчи Ренессанс пойдеворини барпо этишдек улуғ мақсадга элтувчи йўйни аниқ ва равшан ёритиб турибди.\nМана шу йўлдан оғишмай давом этиш учун ҳар бир тармоқ, соҳа ва ҳудудлар кесимида аниқ йўл хариталари (иш режа, манзилли дастур) ишлаб чиқиш, уларнинг ижроси бўйича доимий равишда халққа ҳисобот бериб бориш лозим. Мурожаатномада келтирилганидек, амалга оширилган ишлар самарасини баҳолашдаги асосий мезон, бу – халқимизнинг фикридир.\nиқтисодиёт фанлари доктори,\nДепутат Олий Мажлис Президент Мурожаатномасига муносабат\nОтадек улуғ устоз эди\nМақсуда Ворисова "Мўътабар аёл" кўкрак нишони билан тақдирланди\nУ меҳрибон она, фидойи раҳбар, меҳнаткаш депутат...\nМактабгача таълим муассасаси — тарбиянинг муҳим босқичи


Албатта ўқинг! Хабиб ва Конорнинг даҳанаки матбуот анжумани (тўлиқ версия) - Zamin.uz\n10:24 / 23.09.2018\nАлбатта ўқинг! Хабиб ва Конорнинг даҳанаки матбуот анжумани (тўлиқ версия)\nАралаш қоидалар бўйича енгил вазнда UFC чемпиони Хабиб Нурмагомедов ҳамда икки вазн тоифасида собиқ жаҳон чемпиони Конор Макгрегор ўртасида ўтказилган матбуот анжумани узоқ кутилган тадбир сифатида эътироф этилди.\nЧиндан ҳам матбуот анжумани яхшигина шов-шувга сабаб бўлди.\nРақиб ҳақида (Хабибнинг фикрлари):\n“Мен бу жангга худди сўнгги жангимга чиққандек таассурот билан ёндашяпман. Ўйлайманки, Конор 6 октябрь оқшомини узоқ эслаб юради. Ўша тун у учун узоқ давом этади”.\nКонорнинг туғилган кунига ичиш учун таклиф қилган вискисига муносабат:\n“Мен ичкилик ичмайман. Ҳеч қачон бу ҳаром нарсани ичмаганман”\n“Мен хотиржамликни сақлашда давом этаман. Жанг санаси ва манзилини биламан. Олтинчи октябрь!”.\nКонор билан юзага келган низо ҳақида:\nХабиб: Конор, сен 2014 йили Твиттер тармоғидаги ёзишмаларимизни эслайсанми?\nКонор: Жин урсин сенинг ёзганларингни.\nХабиб: Нима учун ўшанда ҳамма саволларга жавоб бермагандинг?\nКонор: Мен ҳозир шу ердаман! Шунинг ўзи сенга етмайдими?\nХабиб: Ўтир жойингга! Биз сен билан 6 октябрь куни октагонда гаплашиб оламиз\nКонор: Ҳа, ҳа, мен ҳам ушбу санани орзиқиб кутяпман. Лекин ҳар доимгидек, ҳа, такрор айтаман, ҳар доимгидек жангда турли баҳоналар билан иштирок эта олмаслигингдан қўрқяпман. Яратгандан ўзингга тўзим сўра.\nХабиб: Ким жангда иштирок этмайди? Жойингдан қимирламай ўтир, туриб кетавермасдан. Одамга ўхшаб гаплаш.\nКонор: Мен гапиришни истамайман, мен жанг қилишни хоҳлайман.\nХабиб: Эсингдами, автобусга ахмоқларча ҳужум қилганингда, дўстингни дўппослагандим. Нима учун, ўшанда бунга жавоб бермадинг? Нега СМС юбормадинг? Сен қўрқоқсан!\nКонор: Агар ўшанда автобусдан ташқарига чиққанингда, мурдага айланган бўлардинг. Сен автобуснинг ичидаёқ кийимингни “ҳўл” қилиб бўлгандинг.\nХабиб: Нима учун ўша куни ўзинг билан 40 кишини бошлаб келдинг? Чунки, бир ўзинг келишга қўрққансан. Ваҳоланки, сен бир ўзим бўлишимни билгансан. Нимага шунча қўриқчинг билан келдинг? Хўп, нима ўзгарди? Ҳеч нарса! Биз 6 октябрь куни ҳолингга маймунлар йиғлашини кузатамиз.\nКонор: Овозингни ўчир!\nХабиб: Мен сени яна қайта боксга жўнатаман. Чунки, сен яккакураш турларини яхшигина ўзлаштирган элит тоифасидаги спортчилар билан жанг қилишга қодир эмассан. Сен шу кунгача “майда жангчилар”ни ютиб келгансан. Сенинг яккакурашдан билиминг нол!\nКонор: Кел, шубҳанг бўлса курашиб кўрамиз, болакай!\nХабиб: Бунга оз қолди.\nКонор: Ҳа, ҳа, албатта. Жуда оз қолди. Нимага қодир эканлигингни бир кўрай.\nХабиб: 6 октябрь кунги жангдан сўнг сен боксга қайтасан.\nКонор: Мени тўғри тушунинглар, боксдан мен яхшигина пул ишлаб олдим...\nХабиб: Тушунаман, сен пул учун келгансан. Менинг эса мақсадим бошқа.\nКонор: Менда етарлича пул бор. Аслида бу ёғига ишламасам ҳам бўлади. Нима учун сен Магомедовдан пул оласан? Уни Путин “ёпиб” қўйгандику!\nХабиб: Албатта. Йўқ, мен гапираман...\nКонор: Нимадир айт. Нимага Путин Магомедовни ҳибсга олди?\nХабиб: Нима ҳақида гапиряпсан?\nКонор: Путиндан ҳомийингни озод қилишини сўрамайсанми?\nХабиб: Мен сенинг инглиз тилингни тушунмаяпман.\nКонор: Албатта, сен инглиз тилини тушунмайсан. Сен - ёлғончи каламушсан! Мен - ростгўйман! Пул учун жанг қилмаслигингни айтдинг. Ким ишонади бу гапингга.\nХабиб: Мен ростдан ҳам сенинг сўзларингни тушунмаяпман.\nКонор:... Сен ўзингни Дон деб ўйлайсанми, у ҳозир панжара ортида ўтирибди. Ўзингга бир қара. Ха-ха-ха. Пулинг қолмабди-ку!\nХабиб: Сен клоуннинг ўзисан! Бошқа таъриф бера олмайман.\nФлойд Мейвезернинг огоҳлантириши ҳақида:\nХабиб: Мен ММАдаги Флойд Мейвезерман.\nКонор: Овозингни ўчир! Сенинг охирги жангинг шармандадан бошқа нарса эмасди.\nХабиб: Мен UFCдаги етакчи чемпионман. Бу 9 ой ичида ўтказган учинчи жангим бўлади. Мағлубиятсиз 26та ғалабали серия. Умуман мағлубиятга учрамаганман. Хатто битта раундни ҳам бой бермаганман. Тушунмайман, ўзи нима ҳақида гапиряпсан. Виски 6 октябрь куни сенга ёрдам беради, деб ўйлаяпсанми?\nПартердаги режалар ҳақида:\nХабиб: Мен уни чарчашга мажбур қиламан. Бу вазиятда эса таслим бўлишда ўзга чора топа олмайди. У боксга кетди. Оқибати нима бўлди? Шармандаларча ютқазди. Унинг мағлубиятлари сони учтани ташкил қилмоқда.\nМанба: olamsport.com “Замин” янгиликларини “Инстаграм”да кузатиб боринг\nМайк Тайсон: "Конор ҳеч қачон Хабибни енгга олмайди"\n23-11-2019, 14:00, Спорт\nКонор Хабибдан учралган мағлубияти сабабини айтди\n12-04-2019, 09:50, Спорт\nКонор Макгрегор Хабиб Нурмагомедовга нималар деди?\n1-10-2018, 19:27, Спорт\n17-06-2018, 14:57, Спорт


20 сентября, 2021, 12:10\nТеги:Уэйн Руни | Манчестер Юнайтед | Челси | МЛС\nУэйн Рунига ишонч кредитлари тақдим этилган\n2021 йилнинг январь ойида Руни бутсаларини михга илганини расман эълон қилди. Унинг сўнгги манзили "Дерби Каунти" клуби бўлди. Қаҳрамонимиз ҳозир ҳам ўша клубда, бироқ мураббий сифатида фаолият юритмоқда. Ўтган мавсумда "Дерби" омад эвазига Чемпионшипда жон сақлаб қолишни уддалади. Ҳозирда клуб 24 жамоа баҳс олиб борадиган лигада 16-поғонада кетмоқда.\nТан олиш лозим, "Дерби" ҳозирда молиявий қийин аҳволда. Боз устига, трансфер тақиқи ҳам жамоани анча қийнаб қўйди. Шунга қарамай, лигада жон сақлаб қолгани учун Уэйн Рунига ишонч кредитлари тақдим этилган. Собиқ футболчининг ўзи ҳам мураббий сифатида маза қилиб ишлаётганини яшириб ўтирмаяпти.\nЯқиндагина қаҳрамонимиз BBC сайтида эълон қилинган "Тони билан подкаст" лойиҳаси меҳмони бўлди. Собиқ боксчи Тони Беллю билан суҳбат чоғида, Уэйн фаолиятидаги энг қизиқарли воқеаларни ёдга олди.\n2004 йилда Рунини Aнглиянинг барча грандлари ўз сафида кўришни орзу қила бошлади. Бу пайтга келиб, ёш ҳужумчи "Эвертон" сафида 2 та тўлиқ мавсумни ўтказишга улгурган эди. 2004 йилдаги Европа чемпионатидан сўнг, унга бўлган талаб кескин ошиб кетди. "Эвертон" ўз даврининг энг иқтидорли футболчисини узоқ ушлаб қолишга қодир эмаслигини англагач, трансфердан катта сумма ишлаб олишга қарор қилади.\nЁзда "ирисчилар"га расман "Манчестер Юнайтед" ва "Ньюкасл" ҳужумчи учун 20 миллион фунт таклиф қилади. Кўплаб инглиз мухлислари Уэйн жамоадан кетиш орзусида бўлган, деб ҳисоблайди. Ваҳоланки, ҳужумчи ҳаммаси қандай бўлганини сўзлаб берди.\n"Евро-2004"дан сўнг, менга таклифлар ёғилиб кела бошлади. "Эвертон" молиявий қийин аҳволда бўлгани боис, мени трансферга қўйишини маълум қилди. 18 ёш бўлганим учун, жамоадан кетишни истамадим. Кейинги клубимда мени нималар кутаётгани ташвишга солгани рост.\nКлубим мени трансферга қўйгани расман эълон қилингач, жуда хафа бўлдим. "Ирисчилар"ни янги даражага олиб чиқиш орзусида эдим. Жамоа раҳбарлари мени 30 миллион фунт эвазига сотиб юбориш мақсадида гранд клубларга ўзлари таклиф юборган".\nКўп ўтмай, "Эвертон" раҳбарияти Рунига "Челси" билан шартнома имзолашини айтади. Ҳужумчини бу янгилик ҳеч ҳам хурсанд қилмади. У ўйлаб ўтирмай, раҳбариятга қарши исён кўтаради!\n"Лондонга кўчиб ўтишни аввал бошидан истамаганман. Шу боис, қаерда тўп суришимни ўзим ҳал қиламан, деб клуб раҳбарига айтганман. Кейинроқ маълум бўлди. Aбрамович менинг трансферим учун "Эвертон"га ўша давр учун фантастик сумма таклиф этган экан. Клуб президенти хонасидан чиқиб, тўғри базамиздаги ошхонага йўл олдим.\nМенга айтишларича, трансферимга таъсир кўрсатмоқчи бўлсам, мени қўйиб юборишларини расман талаб қилишим керак экан. Шу боис, стол устида турган "салфетка"ни олдим ва қуйидаги сўзларни ёздим:\n"Мен Уэйн Руниман. Мени трансфер ойнасида сотиб юборишларини сўраб, "Эвертон"га расмий таклиф билан чиқдим".\nҚўлимдаги "ҳужжат" билан тўғри Дэвид Мойеснинг хонасига бордим. Қўлимдаги "қоғоз"да ёзилган сўзларни ўқигач, Мойес жим бўлиб қолди. У нима истаётганимни тушунди. Тўғриси, ўша пайт ўзимни бурчакка қадалган ожиз йигитдек ҳис этганман. Нима ҳам дердим, бу футбол!"\n2014 йилнинг 31 август санасида Руни ўзи истаганидек "Манчестер Юнайтед" аъзосига айланди. "Қизил иблислар" унинг трансфери учун "Эвертон"га 20+7 миллион фунт тўлаб берадиган бўлди. Уэйн ўз орзуси учун 18 ёшида бутун бошли "Эвертон" раҳбарлари билан кураш олиб бориб, якунда ғолиб чиқади. Унинг қайсарлиги фаолиятидаги энг тўғри қарор бўлди десак, адашмаган бўламиз. Aнглиянинг энг совриндор клуби сафида у 559 ўйинда майдонга тушди ва 253 гол киритиб, жамоа тарихидан ўрин эгаллади. AПЛ ва ЕЧЛда зафар қучди. Бир неча баробар Aнглияда йил футболчиси, деб эътироф этилди. Бутун футбол оламига айнан "қизил иблислар" либосида танилди!\n2017 йилда у собиқ жамоаси "Эвертон" билан бир йиллик шартнома имзолади. Вазифасини ўтагач, МЛСга равона бўлди.\n"Эвертон" атайин Рунини жароҳатдан фориғ бўлишини кечиктирган!\n"Манчестер Юнайтед" афсонаси суҳбат давомида бошқа сирларни ҳам ошкор қилди. 2004 йилдаги Европа чемпионати. Португалияга қарши ўйиннинг биринчи бўлимида жароҳат олгани боис, майдонни тарк этади. Португалия пенальтилар сериясида омадлироқ чиққани боис, мусобақани давом эттиради. Уэйн эса, таътилни Барбадос оролида ўтказиб, Aнглияга қайтади. У Ливерпулга келиши билан жароҳатидан фориғ бўлиш мақсадида жамоа шифокори билан учрашади.\n"Шифокор мени клуб даволамоқчи эмаслигини айтди. Бунга яна жароҳат олсам, трансферим барбод бўлиши хавфи бор эканлиги важ қилиб кўрсатилди. Футболда шунақаси ҳам бўлиб турар экан". Қаҳрамонимиз МЮга ўтгачгина, тўлиқ соғайиб яна сафга қайтди. У деярли бир ой давомида жамоасига ёрдам бера олмади. 2004 йилнинг 28 сентябрь санасидагина Руни "Фенербахче" билан ўйинда дебютини ўтказди. Хет-трик ва ассист! Бундай сценарийни киноларда ҳам кам учратасиз, шундай эмасми?! Нима бўлган тақдирда ҳам, "Олд Траффорд"ни бежизга "орзулар театри" деб аташмайди!\n"Салфетка" - футболда алоҳида ўринга эга!\nБу футбол оламидаги "салфетка" билан боғлиқ ягона воқеа эмас. Aсримиз бошида (2001) Флорентино Перес Зайниддин Зиданга биринчи таклифни шу тариқа берганини биласизми? "Реал" президенти француз билан овқатланиб бўлгач, "салфетка"га ""Реал"да тўп суришни истайсанми?" деб ёзади. Буни ўқиган ЗиЗу рози эканлигини айтади.\nБундан бир йил аввалроқ, футбол оламида яна бир улкан воқеа содир бўлади. Яна биз кўпинча эътибор қилмайдиган нарса асосий сабаб бўлган. "Барселона"нинг ўша даврдаги спорт директори Карлос Решар ёш Мессининг ўйинидан шу қадар таъсирланадики, уни тезроқ жамоага жалб этиш учун "салфетка"га уни клуб академиясига қабул қилингани ҳақидаги ҳужжатни "расмийлаштиради"! Бу "ҳужжат" кўп ўтмай, нотариуслар томонидан расмий, деб тан олингач, Лео дадаси билан Испанияга кўчиб ўтади. Уёғи нима бўлганини яхши биласиз. Aслида, бу умуман бошқа ҳикоя...


Россия давлат думаси анонимайзерларни тақиқлади\n15:57 / 21.07.2017\nРоссия давлат думаси жума куни интернетда тақиқланган сайтларга кириш имконини берувчи сервисларни (анонимайзерлар) РФ ҳудудида ишлатишни тақиқлаш тўғрисидаги қонун лойиҳасини қабул қилди.\nҲужжат РФда тақиқланган сайтларга кириш имконини тақдим этувчи ахборот-телекоммуникация тармоқлари ва ахборот ресурслари эгаларига уларга кириш имконини тақиқлашни назарда тутади.\nРоссия ахборот коммуникациялари устидан назорат хизмати тақиқланган ресурсларнинг қора рўйхати бўлган давлат федерал ахборот тизимини тузади ва уни юритади. Ҳуқуқни муҳофаза қилиш идоралари мурожаатига кўра, муассаса тақиқланган интернет ресурсларга кириш имконини берувчи дастурий-ускуна воситаларини интернетда жойлаштиришга йўл қўйиб берган провайдерни аниқлайди. Бундай провайдерга рус ва инглиз тилларида электрон билдиришнома юборилиб, унда анонимайзер эгасини аниқлаш имконини берадиган маълумотлар тақдим этиш ҳақида сўралади. Провайдер уч иш куни мобайнида тегишли маълумотларни бериши керак.\nШундан сўнг назорат хизмати анонимайзерга ахборот тизимига уланиш бўйича талаб қўяди, ресурс буни 30 кундан сўнг амалга ошириши лозим. Агарда тегишли талаблар бажарилмаса, назорат хизмати анонимайзерни блоклаб қўяди.\nШу билан бирга, бундай нормалар давлат ахборот тизимлари операторлари, давлат органлари ва маҳаллий ўзини-ўзи бошқари органларига нисбатан қўлланилмайди. Бунда уларнинг фойдаланувчилари аввалдан маълум бўлиши лозим.


САЙЛОВДА МАҲКУМЛАР ҲАМ ОВОЗ БЕРИШАДИМИ? » MUZAFFAR.UZ\nБу йилги сайлов қандай ўтади? Янгиликлар борми? Бунинг учун журналистлар нима қилиши керак каби саволларга Европада хавфсизлик ва ҳамкорлик ташкилоти Ўзбекистондаги лойиҳалар координатори ва Ўзбекистон журналистларни қайта тайёрлаш маркази билан ҳамкорликда ўтказилган “Давлат ҳокимияти вакиллик органларига сайлов жараёнини ёритишнинг ўзига хос хусусиятлари” мавзуидаги семинар-тренингда қатнашган бир гуруҳ журналистлар билиб олишди.\nЎзДЖТУ халқаро журналистика факультети доценти Беруний Алимов ўз маърузасида бу йил Ўзбекистонда сайлов кодекси қабул қилинганлигини таъкидлади. Сайлов кодекси шу пайтгача Аргентена, Озарбайжон, Туркманистон, Арманистон ва Испания каби 40 та давлатда мавжуд бўлган.\nЎзбекистонда сайлов кодексини ишлаб чиқишга сайлов қонунчилиги соҳасидаги мутахассислар ва олимлар, депутатлар ва сенаторлар жалб қилинди. 400 дан ортиқ таклиф ва мулоҳазалар олинди.\nЭкологик ҳаракати вакиллари учун Қонунчилик палатасида депутатлик ўринлари учун квоталар белгиланишидан воз кечилди.\nҚонунчилик палатасида депутатлар учун жойлар сони (150) сақлаб қолинди.\nПартиялараро соғлом рақобат яратилди.\nОлдин бир киши битта партияга овоз берган бўлса энди 2 та партияга ҳам овоз бериши мумкин.\nОлдин номзодларнинг ишончли вакилларига сафар харажатлари тўланмасди. Энди бунга тўлов бўйича алоҳида тартиб белгиланди.\nҚамоқхоналардаги озодликдан маҳрум этилганлар ҳам бу йил биринчи марта овоз беришади. Олдин чекловлар бор эди.\nСайловчилар бир нечта белгилардан фойдаланса бўлади. Олдин фаққатгина битта белги қўйиларди.\nЎзбекистон Республикасининг сайлов кодексини 8-моддаси сайловга тайёргарлик кўриш ҳамда уни ўтказишдаги очиқлик ва ошкоралик. Журналистлар бемалол ёзишлари мумкин.\n35-модда. Оммавий ахборот воститаларининг вакиллари сайловга тайёргарлик кўриш ва уни ўтказишга доир барча тадбирларни ёритиш, сайлов куни овоз бериш биноларида ҳозир бўлиш, шу жумладан овозларни санаб чиқиш чоғида ҳозир бўлиш ҳуқуқига эга.\n“Ўзбекистон 24” шарҳловчиси, Журналистларни қайта тайёрлаш маркази тренери Нозима Тошпўлатова журналистларни сайлов компаниясини ёритишда уларнинг ҳуқуқ ва мажбуриятлари, интервью қоидаларига амал қилиши, таҳлилий фикрларга, адабий тил нормаларига эътибор бериши лозимлигини таъкидлади.\nСеминар сўнггида журналистларга Беруний Алимов, Анора Содиқова, Қобил Хидировлар томонидан ёзилган “Сайлов комиссияларининг ахборот хизматлари ва оммавий ахборот воситаларининг сайловлар жараёнидаги фаолияти” китоби қўлланма сифатида тақдим этилди.\nКўрилган: 1 040


Императив 35. Бизнинг еримиз « O'zbekiston ERK Demokratik Partiyasi\n13 October 2021 - 14:25\n(Таниқли шоир ва сиёсатчи Муҳаммад Солиҳнинг “Императив” китобидан 35-қисм. Аудиокитоб матнини муаллифнинг ўзи ўқиган. Давоми бор.)\nИброхим Ғафуровнинг шахсияти хақда бир-неча жумла: Иброхим Ғафуров тип ўлароқ зиёли қатламининг ҳам омма ичида, ҳам ўзи тамсил этган қатламда ҳурмат кўрган тоифа эди. Уни тўғридан КГБ га ахборот берадиган интеллигент дейиш мумкин эмасди. Аммо уни диссидент фикрга хайриҳоҳ дейиш хам мумкин эмасди.\nУ ўртамиёна Совет кишиси эди. Совет тузумининг абадийлигига ишонмаса ҳам, у билан ўйнашиш ўт билан ўйнашиш бўлажагидан аминди. У «Қайта Қуриш»нинг «тепа»дан пастга инган сиёсий ирода маҳсули, Горбачевсиз, жараён бошлан- масди, жараёнда халқ фактори йўқ, деб биладиган тоифадан эди.\nАнтисовет тушунчали инсонларни ёмон кўргани учун эмас, уларнинг Совет режими бир кун йиқилади, дея бўш хаёл қурганига ачиниб, уларга қарши чиқар ёки қарши ёзарди.\n1983 йил «Адабиёт ва санъат газетаси»да босилган «Шеърингизни тушунтириб беринг» мақоласи шу руҳда ёзилган эди.\nБиз шу ерда яшаган эдик. Бобомники эди шу ҳовуз. Суви тугаб қолган энди Хазонлар чирир ҳовуч-ҳовуч.\nГужумлар қуп-қуруқ – қутилган юкдан, шўрдан оппоқ ҳовузнинг лаби.\nЧумчуқлар юрар, сувсизликдан Қуш бўпқолган балиқлар каби.\nБиз юрибмиз-ака ва ука,\nСайёҳга айланган иккита ерли. (1981)\n«Олис табассум сояси» 1986\nБу шеър ёзилганда биз ака-ука сайёҳга айланмагандик. Сайёҳга 22 йилдан сўнгра, 1993 да «айландик». Аммо бу уй бобом Бегжон Бегдан қолган катта уйнинг бир парчаси эди. Ҳовузни қуршаб олган дев мисол гужумларни Бегжон Бегнинг отаси Отажон Бег экканди.\nШеърда суви битган ҳовузнинг лабини туз босган, гужумлар эса япроқсиз, саросима ичида турибди. Отам вафот этиб (1991), биз сургун этилганимиздан кейин (1993) гужумлар тамоман қуриди. Гўё қуримоқ учун бизнинг у тупроқларни тарк этишимизни улар кутиб тургандек бўлди. Бу ғурурли дарахтлар ўз ўлимини бизга кўрсатишни истамадилар.\nБу гужумли уй сулоламизнинг тарихи тугаб, душманлар (совет) тарихига доҳил этилишимизнинг гувоҳи эди. Бобом Бегжон Бег 1924 йилда айнан шу уйдан чиқиб, қайтиб келмаган ва 1926 йил Советлар тарафидан ўлдирилган эди.\nБиз учта ака-ука юз йил кейин Бегжон Бегнинг тақдирини қисман такрорладик: бу уйдан чиқдик ва қайтиб келмадик. Қайтиб келмадик, аммо ҳали ўлмадик.\nБир куни қайтамиз деган ичтуйғу бизда биздан изнсиз яшаяпти.\nОнам мен ватандан чиқиб кетгандан уч йил сўнгра вафот этди.\nУнга менинг юртни тарк этганимни бир йилгача айтишмаган. Ниҳоят, уйдагиларнинг суҳбатида чет элда эканлигимни эшитиб, ёмон аҳволга тушган.\nКелинимиз Марзияхоним (укам Мақсуднинг рафиқаси) ҳикоя қилишича, бир йил давомида «тўнғич ўғлим Тошкентдан келади», деб тухумлар ни йиғиб утирган. Мен хоразмча юмурта бўракни севардим, онам бу емакни пишириб беришни орзу қилган.\nВа ҳар куни эшик олдидаги скамейкада ўтириб, «болам Тошкентдан келиб қолади», деб йўлимга қараган. Келинимиз Марзияхоним «онам қуёшда ўтиравериб қорайиб кетди», деганди.\nОллоҳ онамга ғани-ғани раҳмат айласин.\nҚуйидаги шеър бу воқеалардан 12 йил аввал ёзилган:\nОНА БИЛАН ХАЙРЛАШУВ\nТобора оқарар бошидаги соч, Тобора узоқлашар ундан\nБошини силаган ул меҳрибон қўл. Тобора узоқлашар,\nЎзга бир давлатнинг байроғи каби.(1981)\nШеърда чизилган манзара 12 йил сўнгра (1993 йилда) айнан рўёбга чиқди.\nОнам, Қаландар сариқнинг қизи, мен билан хай- рлашар экан, қўлини силкиши адабий рамздир. Аммо бу қўлнинг «узоқлашган сари ўзга бир дав- лат байроғи каби ҳилпираши» рамз эмас, шафқат- сиз бир воқелик.\nМустабидлар мени Ўзбекистон ватандошли- гидан чиқарганларидан сўнг бу юртнинг байроғи мен учун ўзга бир давлатнинг байроғига айлан- ди.\nЖанозасида иштирок этолмаганим онамнинг мозори, Она-Ватаним, балки бу ҳаётда кўраолма- яжагим ҳилқатлар бўлажак. Оллоҳ буни манглай- имга ёзган бўлса, демак бу ёзувнинг ўрни – ман- глайдир. Шукроналар билан ташийман уни бу Буюк Имтиҳон даврида.\nОна, Ватан, Ёр. Бу учлик мендаги Буюк Сев- гининг таркибларидир. Ватан доим онага эсла- тади. Она эса доим ватанга ўхшайди. Буларнинг иккисидан ҳам айрилган эркак учун уларни ўзида мужассамлантирган ҳилқат – у севган аёлдир:\nКўзлари киртайган, юзи заъфарон, Сочлари паришон, тожсиз маликам, Мен сени шу ҳолда кўрганим замон,\nБир пул бўлар қўрқув, бир пул – таҳликам. Ўзгарма, шундай тур доим тушимда, Мен қўрқмай яшайин, мени сев, гулим – Мана шу алфозда, шу туришингда Менинг Ватанимсан, севгилим.(1986)\n«Тун ташбиҳлари» 1988\nБир аёлдай кетсанг эди, Нозу фироқ этсанг эди…\nЙук, бунақа кетмайдурсан сен, Нозу фироқ этмайдурсан сен. Сен кетсанг боғлардай кетасан, Вақт ўтган сари юк солиб.\nСен худди тоғлардай кетасан, Узоқлашган сари юксалиб.\nФиғонсиз, фарёдсиз ва тилсиз, Чексиз бир Ватандай кетасан.(1986)\nҚуйидаги шеърда oна ватан ва ёр соғинчи айни мақомда кўрилади. Одам севгилиси ва она вата- нини «унутиши» худди инсон ўз вужудининг аъзо- ларини «унутгани» кабидир:\nУнутаман соғинчни ёлғондан, Куламан ҳаммага қўшилиб.\nУнутаман сени, Боламизни,\nҲатто сен билан қолган ул Ватанни.\nУнутаман, Одамлар ўз қўлини, Ўз кузларини,\nБаъзан ҳатто ўз Танасини Сезмагани каби, унутаман (1977)\n«Шаффоф уй»» 1985\n«Севги ҳақида шеърларингиз нега кам», деб сўрашади баъзи ўқувчиларим.\nАгар севги фақат аёлга бўлган ишқ назарда тутилса, ёзганларим ўзбек шоирлари ижоди билан муқояса этилганда, албаттa, ўқувчида қолган бу таассурот тўғри чиқади.\nҲақиқатан ҳам, модерн ўзбек шеъриятида «ижодида аёлга севги тараннуми» энг оз одам камина бўлиши мумкин. Аммо мана шу аёлга аталган шу тўртликдаги эътирофга қаранг:\n«Мен сендан хат эмас, хавотир олдим, Бу чексиз дунёнинг бир чеккасида.\nМен сени жуда оз қувонтиролдим,\nМен сенга жуда кўп битдим қасида… (1976)\n«Қудуқдаги ой» 1980\nШеърда шундай муболағалар бўлади. Самимий муболаға. Шу қадар самимийки, бу муболағага муболағачининг ўзи ҳам ишонади.\nРаҳматли рафиқам Ойдинхонимга «сенга бағи шланган матнларни тўплаб, «Севги ҳақида» номли бир китоб нашр этаман, ичига сен билан 1975 йилда Москвада тушган расмимизни қўймоқчиман», деганимда хоним доимий табассуми билан\n«1975 дан сўнгра севги ҳақида шеър ёзилмадими?» дея мутойиба қилганди.\nКейин бу мавзуда матнларни тўплаганимда ҳақиқатан кичик бир китобчага ҳам етарли шеър тополмадим. Ҳолбуки, ўзимни ҳаётида аёлга нисбатан энг буюк севги яшаган эркак ҳисоблардим.\nҲақиқатан ҳам шундай эди.\nАммо бу ҳаётнинг маҳрамияти унинг шеърда акс этишига ҳам таъсир қилган бўлиши мумкин. Ёки кишилигимдаги (характеримдаги) чекинганлик, туйғуларни ташқарида акс эттирмаслик майли ҳам сабаб бўлган бўлиши мумкин.\nБугун 45 йил ўтиб, бу қадим уятчанлик менга ғалати кўринади.\nМасалан, қуйидаги шеър илк чоп этилганида у сўнгги нашрларда кўрингани каби «Ойдинга» деб аталмаганди. Шеър сирли «Л.А.Н» га бағишланганди. Бу русча «Лань»(Оҳу) исмининг кодланган кўриниши эди. Каминанинг уй шароитида хонимга мурожаат қиларкан қўлланадиган калима эди «Лань».


Пардозингизга қараб таъриф берамиз!\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Пардозингизга қараб таъриф берамиз!\t10:00, 02 декабрь\tТадқиқотлардан маълум бўлишича, аёлнинг пардоз қилишига қараб, унинг мижози ва табиатини ҳам билиш мумкин экан…\nУмуман пардоз қилмайдиган аёлнинг ўзига нисбатан ишончи паст бўларкан. У латофатли бўлишдан қочади, аксинча ўзига эътибор тортмасликка ҳаракат қилади. Косметика воситаларидан фойдаланишга пул ва вақт сарф қилишни ёқтирмайди. Назарида, эркак киши уни севиб қолиши учун пардоз-андоз қилиш шарт эмас.\nБирозгина пардоз қилувчи аёл эса ёлғизликни хуш кўради. Ҳар бир ҳаракатни таҳлил қилишни ёқтиради. Атрофдагилар билан тезда тил топишиб, муросага кела олади. Ўзига бўлган ишончи баланд. Эркак кишининг эътиборини тортиш учун ташқи эмас, ички фазилатларни муҳим деб билади.\nЛабларига ёрқин бўёқ сурувчи аёл эса ҳамманинг диққат марказида бўлишни ёқтиради. Унинг ҳаёти ҳам худди лаблари каби ёрқин дақиқаларга бой. Шу билан бирга, у ҳиссиётга берилувчан ва таъсирчан.\nКўзларига кўпроқ пардоз берувчи аёл одатда кузатувчан ва зийрак бўлади. Кўп гапиришдан кўра, кўпроқ тинглашни хуш кўради. Ўзини доим биринчи ўринга қўяди ва бошқанинг ғам-қайғуси сабаб ўзини ранжитиб ўтирмайди. Ўз фикрлари оғушида юради ва ёлғиз қолишни ёқтиради. Уни «аёл-тилсим» деб таърифлаш мумкин.\nПардозда ҳам лаб, ҳам кўзларига эътибор қаратувчи аёл эса арзимас нарсадан ҳам қайғуга тушади. «Пашшадан фил ясаш» бўйича маҳорати катта. Эркаклар билан муносабатда жуда эҳтиёткор. Чунки кўнгли синишидан хавотирга тушаверади.\n«Жим, уйда болалар бор!»\tАёлларга ҳадя этилган энг қимматбаҳо совғалар рейтинги\t«Йигитимни собиқ севгилиси тинч қўймаяпти...»\tАнвар Собиров Жамила Ғофурованинг актрисаликдан бошқа қобилиятларини эътироф этди\t50 ёшда ҳуснбузар! Шунақаси ҳам бўладими?\tЭрингизнинг телефонида маъшуқаси бўлса…\tОтправить


«Сотқин»нинг найранглари ёки даҳшатли «Харфлар» ҳақида | ДУНЁ ЎЗБЕКЛАРИ | Mobile Version\n«Сотқин»нинг найранглари ёки даҳшатли «Харфлар» ҳақида\n11/04/2015 Ismat Khushev Маданият ва Санъат\n“Ўзбеккино” ва “Ўзбекфильм” иккови битта фильм суратга олишди. Бу фильм “Сотқин” деб номланди. Режиссиёр Рустам Саъдиев.\nФильм 2005 йилда рўй берган Андижон воқеаларига бағишланган. Фильм қаҳрамони яъни актёр Фаррух Соипов журналист. Акаси эса – бу рольни актёр Жавоҳир Зокиров ижро қилган – Андижонда косиблик фирмасини очиб бойиган одам. У дадаси – актёр Матёқуб Матчонов – билан мавжуд тузумни ағдариб халифалик давлати қуришни мақсад қилган. Бу иккаласининг бошини айлантирган одам эса четдан келган ўзбек Убайдулла Омон.\nФильм ўта мантиқсиз шаклда ишланган. Сюжети, қаҳрамонларнинг ҳаракати, диалоглар – ҳамма-ҳаммаси сунъий, уюштирилган. Исбот: ака андижонлик бўла туриб Андижон шевасини бузиб гапиради; Тошкентда ўқийдиган қиз севган йигитининг ортидан боради, у ҳам қизни аввал опасиникига жойлайди, кейин эса уйланиб олади. Ҳеч қандай ўзбекчилик йўқ – никоҳ ўқитади ва уйланиб олади. Четдан келган йўлдан оздирувчи эса ўзини авлиё кўрсатиш билан шуғулланади. У Матёқуб Матчоновни алдайди, бу одам ҳам хориждан кириб келаётган “қора дори”ни олиб киришлари учун ёрдам беради. Умуман, диққат қилинса, воқеалар умуман бир-бирига қовушмаган.\nФильмда бош мақсад – Ўзбекистон аҳолиси онгида ислом динига нисбатан қўрқув ва нафрат уйғотишдир. Бунга далил бўла оладиган бир қанча ҳолатлар мавджуд. Аввал Убайдулла Омон Фаррух Соиповга “Намо – Аллоҳ билан юзлашиш, У билан суҳбатлашиш” – деб таълим беради. Ўзи эса жоҳил одам. Жоҳил одам тилидан айтилган бу ҳақиқат томошабинда қандай таассурот қолдиради?..\nФильмда ҳижобга кирган қиз ўз авратини бегона кўзлардан беркитишни номус ва чексиз бир даҳшат деб билади. У бемалол танасининг нозик жойларини очиб юриши мумкин, аммо бошига рўмол ўрамоқни мутлақо истамайди.\nФильмда сотқин ким экани очилмаган – Фаррух Соиповми ёки унинг акси ўрнида роль ўйнаган Жавоҳир Зокировми? Ёки бошқа?\nАммо нима бўлганда ҳам фильмга ном жуда тўғри танланган: “Сотқин”. Бу фильм мамлакатни ўз томорқаси деб ўйлаётган чолнинг сотқинлиги ҳақидаги фильмдир. У ўз динига, миллатига улкан хиёнат қилди, иймон ва эътиқодга сотқинлик қилди. Мана шу фильм унинг сотқин эканига шубҳасиз далолат берувчи ҳужжатлардан биридир.\nБундай фильмлар жуда кўплаб ясалди: “Одноклассники.ру”, “Тузоқ”, “Алданган аёл” каби ишларда бош мақсад ислом динига нисбатан одамларда қўрқув уйғотишдир. Ана буни исломофобия деб айтадилар. Чунки бу фильмни кўрган ҳар қандай одам ибодат қилсам, динга эътиқод қилсам, жиноят экан деб ўйлайди ва қўрқувга тушади.\nЎзбекистонда бемалол ярим яланғоч юриш мумкин, аммо ҳижоб ўрасанг, душманга айланасан. Яъни кўриниб турибдики, фаҳш ва орсизлик ҳимоя қилинмоқда, ҳижоб ва ўзини ҳимоя қилувчилар эса қувғинда, таъқибда…\nБу бир қараганда бу жуда бир яланғоч айбловдек туюлади, аммо ҳақиқат шундай эканини рад эта олмайсиз. Агар одамларга ҳижобдан гап очсангиз, ҳижобда юриб ёмон ишлар билан шуғулланаётган одамлар ҳақида гап очадилар. Дин ва ўз ор-номусини сақлаш қолоқлик белгиси бўлиб қолди. Бунга эришиш учун мамлакатнинг бош сотқини кўп меҳнат қилди. У ниҳоят аҳолининг катта қисмини иймон ва эътиқодга душман қилишга эришяпти.\nСовет замонида динга ошкора курашилар эди. Натижада, чин эътиқод эгалари ўз иймони билан курашар ва динни сақлар эди. Аммо ҳозир ўзини гўё хайрихоҳдек кўрсатадиган ҳукумат найранглари олдида совет замонидаги ўйинлар ип эша олмаслиги аниқ.\nЎзбекистонда араб тили ва араб ҳарфларидан чўчишади. Чунки араб тили диннинг калити. Кенг оммавий равишда араб тилига қарши кураш очилган. Аммо бу шу қадар пинҳон ва яширинки, бирдан кўзга ташланмайди. Масалан, метрога тушар экансиз, арабий ҳарф битилган қоғозингиз бўлса, бунинг учун Сизни узоқ вақт сарсон қиладилар. Одамларда соф диний тасаввур уйғотиш ўрнига мавҳум тушунчалар билан уларни қўрқитиш методи самарали ишламоқда. “Сотқин” фильми ана шу кирдикорнинг шармандали бир исботидир.\nП.С. Дарвоқе, “ҳарф” дегани бу арабча сўз. Унинг луғавий маъноси четда бўлмоқ дегани. Бир қараганда Ўзбекистондаги қари “Дрижёр”нинг “ҳарф”лардан қўрқиши ҳам бекор эмас…


Ҳижобга тақиқ масаласини кўраётган судья kun.uz нинг ишлашига қаршилик қилди « Ўзбекистон Халқ Ҳаракати\nҲижобга тақиқ масаласини кўраётган судья kun.uz нинг ишлашига қаршилик қилди\n05 February 2019 - 15:30\nБи-Би-Си радиосининг хабар беришича, Маъмурий ишлар бўйича Шайҳонтохур туман суди раиси Санжарбек Зулунов суд жараёнини ёритиш учун борган kun.uz мухбирини ундан чиқаришга ҳаракат қилган. У журналист суд залидан чиқмаса Миллий гвардияни чақиришини айтиб таҳдид қилган.\nИслом академияси қошидаги лицейга рўмол билан киритилмаган қизнинг отаси, адвокат Абдувоҳид Яқубов судьяга ишончсизлик билдирди.\n“Судья суд бошланишидан олдин кун.уз мухбирига чиқиб кетинг, деди. Қўриқчи милицияга олиб чиқинглар, деди. Аммо кун.уз мухбири жараённи ёзиб олиш учун мосламалари йўқлигини, судда иштирок этишга ҳаққи боллигини айтди. Яна ўз ҳуқуқларини тушунтирди”, дейди судда иштирок этган кузатувчилардан бири.\nСудья кун.уз мухбирини залдан олиб чиқиб кетиш учун миллий гвардияни чақиришини маълум қилган.\n“Кейин ўзи ҳам миллий гвардиянинг бу ерда алоқаси йўқлигини тушуниб қолиб, бошқа чақирмади. У мухбирга судда иштирок этиш, этмаслигингни мен ҳал қиламан, деди. Кун.уз мухбири ҳуқуқларини яхши биларкан, сиз фақат аудио ёки видеога ёзиб олишни ҳал қиласиз, суд очиқ бўлгани учун унда иштирок этишни тақиқлай олмайсиз, деб тушунтирди”, дейди судда иштирок этганлардан яна бири.\nКун.уз мухбири Алишер Рўзиохунов билан алоҳида хонада гаплашган судья Санжарбек Зулунов унинг судда иштирок этишига бошқа қаршилик кўрсатмаган.\nХалқаро Ислом академияси қошидаги лицейда ўқийдиган қизнинг отаси Абдувоҳид Яқубов ўша куни судья Санжар Зулуновга ишончсизлик билдирди.\n“Иккита сабабни келтирдим. Биринчиси 2018 йилнинг 28 ноябрида чиқарган ажримида, судья Зулунов ҳали ишни ўрганмасдан Якубов ва қизининг ҳуқуқи бузилмаган, деган гапни ёзган. Судья ҳали ишни ўрганмасдан туриб бундай ёзиши қонунларга зид. Иккинчидан, бугун журналистларнинг ишига қаршилик қилишга ҳаракат қилди. Шунинг учун ишончсизлик билдирдим”, дейди Абдувоҳид Яқубов.\nМаъмурий ишлар бўйича Шайҳонтохур туман суди раиси Санжарбек Зулунов ишонсизлик масаласини Маъмурий ишлар бўйича Тошкент шаҳар суди ҳал қилишини айтиб, адвокатни шаҳар судига юборади.\nБироқ маъмурий ишлар бўйича Тошкент шаҳар суди судьяга ишончизлик масаласини туман суди ҳал қилишини айтиб, уларни яна Шайҳонтохур судига юборади.\nМаъмурий ишлар бўйича Шайҳонтохур суди ишга янги судья тайинлади. Суд 7 феврал куни бўлиб ўтади.\nФуқаро Абдувоҳид Яқубов Ўзбекистон Халқаро Ислом Академияси, Академия қошидаги академик лицей, Ўзбекистон Республикаси Вазирлар Маҳкамаси ҳузуридаги Дин ишлари қўмитаси, Ўзбекистон Мусулмонлари идораси ва Ўзбекистон Республикаси олий ва Ўрта махсус таълим вазирлиги мансабдор шахсларининг ўқув юртида рўмол ўраб юришга оид тақиқ ҳамда рўмол ўраган қизларни ўқишга киритмаслик ҳаракатларидан шикоят қилган.\nФуқаро Абдувоҳид Яқубовнинг аризаси 2018 йилнинг 28 ноябр куни Шайхонтоҳур туман суди томонидан қайтарилганди.\nБош прокуратура хабарида айтилишича, суд талаба ва ўқувчи қизларга рўмол ўраган ҳолда таълим олиш ҳуқуқларини тақиқловчи ҳужжатлар чиқарилиши аризачи А. Яқубовнинг ҳуқуқи бузилишига олиб келмайди, деган важни кўрсатган.\nБундан ташқари аризачининг қизи “таълим муассасасига рўмол билан ўқишга киритмаслик бўйича амалга оширилган ҳаракатлар аризачи А.Якубовнинг ҳуқуқ ва манфаатларига бузилишига олиб келмаслиги асосида А.Якубов ушбу мазмундаги талаб билан судга мурожаат қилиш ҳуқуқига эга эмас, деган хулоса билан ариза қайтарилган”, дейилади Бош прокуратура хабарида.\nБироқ прокуратура ушбу қарорни Ўзбекистон Республикаси қонунларига зид эканлигини эътироф этган.\nПрезидент Мирзиёев фармони билан ташкил қилинган Тошкентдаги Халқаро Ислом академиясида талабалар ҳижобини ечишга мажбурлангани ҳақида Би-би-си хабар берган эди.\nҲижоби ечтирилган муслималар ўқишга парик кийиб келишга мажбур бўлган.\nСўнгги маълумотларга кўра, Халқаро Ислом академиясида камида тўрт талаба шу сабаб ўқишдан ҳайдалган.\n“Ҳар томонлама босим ўтказишди. Рўмолини ечмаган ётоқхонадаги талабаларнинг юкларини ташқарига олиб чиқиб қўйишган, ичкарига қўймаймиз, деб. Қаршилик кўрсатган талабаларга ўқишдан ҳайдалиш кўриб чиқилсин, деган мазмунда рапорт тайёрлаб қўйилган. Қизлар йиғлаб-йиғлаб ҳижобини ечишди. Бошига парик ва бўйнига шарф боғлаб боришибди”, деганди ўша вақти босимга учраган талаба қизлардан бирининг яқини.\nҚизи ўқишдан ҳайдалган оналардан бирининг Би-би-сига айтишича, маъмурият қизининг ҳижоби билан иши йўқлигини, балки академия ички қоидаларига амал қилишни талаб қилишаётганини айтган.\n“Бироқ академия ички тартиб-қоидаларида айнан рўмолсиз юриш талаб қилинган. Давлат бюджети асосида ўқишга кирган қизимни ундан ҳайдашди”, дейди у.\nЎзбекистонда ҳокимият тепасига Шавкат Мирзиёев келиши билан диний эркинликлар берила бошланганди. Натижада Ўзбекистон Қуръон мусобақалари ташкил қилинди. Ислом академияси ташкил қилинди. Ҳадис илми мактабларига асос солиш ҳақида хабарлар берилди.


Навоийдаги ИИВ медиа маркази Хитой тажрибаси...\n15.03.2019 17:31 0 1329\nНавоий вилояти ички ишлар бошқармаси матбуот хизмати раҳбари, янги очилган медиа марказ бошлиғи Ўктам Усмоновнинг айтишича, марказ ҳозирча ички ишлар тизимида янги йўналишдир.\nМазкур марказни жиҳозлаш учун қарийиб 400 миллион сўм маблағ сарфланди. Бу ерда тасвирга олишдан тортиб тайёр кўрсатув ҳолатига келтириш учун барча шарт-шароитлар яратилган. Ҳозирнинг ўзида 3 та лойиҳа бўйича яъни «Ислоҳот –амалда», «Айбдор ким?», «Мурожаат ва ечим» кўрсатувлари тайёрланиб, уларни нафақат маҳаллий ва республика оммавий ахборот воситаларида намойиш этилмоқда.\nПрезидент Шавкат Мирзиёев Навоий вилоятида бўлган ташрифи чоғида Медиа марказга ва Навоий шаҳар 3-ички ишлар бўлимидаги «Вазиятлар маркази»да бўлиб, фаолиятимиз билан яқиндан танишиб, зарур кўрсатмалар берганди.\n«Вазиятлар маркази» бошлиғи Аббос Маликовнинг таъкидлашича, мазкур марказда 42 та автомашина давлат рақамларини кузатиб турувчи камералар ишлаб турибди. Улар ёрдамида жорий йилнинг ўтган икки ойида йўллардаги 936 та қоидабузарликлар аниқланди. Хитой тажрибаси асосида шаҳарнинг турли нуқталарига 20 дона «Тезкор чақирув тугмалари» ўрнатилган бўлиб, улар ҳам ушбу марказга уланган. Қолаверса, аҳоли гавжум нуқталарда, бозор, йирик савдо шахобчалари, мактаб ва мактабгача таълим муассасаларидаги камераларни ҳам «Вазиятлар маркази» назорат қилиб боради.